​ຫຼາຍ​ຮ້ອຍ​ຄົນ​ຖືກ​ຈັບ ໃນການ​ປາບ​ປາມ ພວກ​ປະ​ທວ້ງ​ຕໍ່​ຕ້ານ​ການ​ລະ​ດົມ​ພົນ​ ຢູ່​ໃນ​ຣັດ​ເຊຍ 
ການ​ປະ​ທ້ວງ​ລະ​ເບີດ​ຂຶ້ນ ບໍ່​ເທົ່າ​ໃດ​ຊົ່ວ​ໂມງ ຫຼັງ​ຈາກ​ປະ​ທາ​ນາ​ທິບ​ໍ​ດີ​ປູ​ຕິນ ໄດ້​ປະ​ກາດ​ໃຫ້​ມີ​ການ​ລະ​ດົມ​ພົນ​ເປັນ​ບາງ​ສ່ວນ 
ເກືອບ 800 ຄົນຖືກຈັບຢູ່ຣັດເຊຍ ໃນຂະນະທີ່ການປະທ້ວງຕໍ່ຕ້ານການລະດົມພົນທາງທະຫານເປັນບາງສ່ວນຍັງດຳເນີນຕໍ່ໄປຕາມຫົວເມືອງຕ່າງໆໃນທົ່ວປະເທດ ມາຮອດວັນອາທິດວານນີ້ ມີຜູ້ຖືກຈັບແລ້ວບໍ່ຕ່ຳກວ່າ 796 ຄົນ ຢູ່ໃນ 33 ຫົວເມືອງ ຊຶ່ງເຄິ່ງນຶ່ງຂອງຈຳນວນທີ່ລາຍງານໄປນັ້ນ ແມ່ນຢູ່ນະຄອນຫຼວງມົສກູ ອີງຕາມອົງການຂ່າວສິດທິມະນຸດ OVD-info ຂອງຣັດເຊຍ ກຸ່ມປົກປ້ອງສິດທິມະນຸດດັ່ງກ່າວ ເປັນຜູ້ຕິດຕາມການຈັບກຸມຄຸມຂອງທາງການເມືອງຢູ່ໃນປະເທດຣັດເຊຍ ກ່າວວ່າ ພວກທີ່ຖືກຈັບຈຳນວນນຶ່ງ ໃນການປາບປາມພວກທີ່ບໍ່ເຫັນພ້ອມ ໄດ້ມີຂຶ້ນຫຼັງຈາກມີການເອີ້ນທະຫານເຂົ້າປະຈຳການໃນອາທິດນີ້ ແມ່ນພວກທີ່ຍັງໜຸ່ມນ້ອຍ ການປະທ້ວງໄດ້ລະເບີດຂຶ້ນບໍ່ເທົ່າໃດຊົ່ວໂມງຫຼັງຈາກປະທານາທິບໍດີວລາດີເມຍ ປູຕິນ ໄດ້ປະກາດການລະດົມພົນທາງທະຫານເປັນບາງສ່ວນ ເມື່ອວັນທີ 21 ກັນຍາທີ່ຜ່ານມາ ຊຶ່ງມີຄວາມຕັ້ງໃຈທີ່ຈະໃຫ້ການສະໜັບສະໜຸນຕໍ່ກອງກຳລັງທະຫານຂອງຣັດເຊຍ ທີ່ພວມທຳການສູ້ລົບຢູ່ໃນຢູເຄຣນ ຕຳຫຼວດຣັດເຊຍໄດ້ລະດົມກຳລັງ ຢູ່ຕາມຫົວເມືອງຕ່າງໆ ບ່ອນທີ່ໄດ້ມີການປະທ້ວງທີ່ຈັດຂຶ້ນໂດຍກຸ່ມເວສນາ (Vesna) ຂອງພັກຝ່າຍຄ້ານ ແລະພວກສະໜັບສະໜຸນນັກການເມືອງຝ່າຍຄ້ານ ທ່ານອາເລັກເຊ ນາວາລນີ ຮູບພາບຕ່າງໆຂອງສື່ມວນຍຊົນຣັດເຊຍໄດ້ສະແດງໃຫ້ເຫັນຕຳຫຼວດໃຊ້ກຳລັງຕໍ່ພວກເດີນຂະບວນ ແລະຜູ້ທີ່ເຫັນເຫດການກ່າວວ່າ ຈຳນວນຜູ້ປະທ້ວງໄດ້ຫລຸດລົງ ນັບແຕ່ໄດ້ມີການໂຮມຊຸມນຸມເທື່ອທຳອິດເປັນຕົ້ນມາ ພວກຊາຍໜຸ່ມຫຼາຍໆຄົນໄດ້ຖືກຈັບໃນລະຫວ່າງການປະທ້ວງ ຊຶ່ງມີລາຍງານວ່າ ໄດ້ຖືກສັ່ງໃຫ້ໄປຈົດທະບຽນເພື່ອເຂົ້າເປັນທະຫານ ການຮຽກໃຫ້ໄປສະເໜີຕົວ ໄດ້ມີຂຶນໃນຂະນະທີ່ຣັດເຊຍພວມປະສົບການສູນເສຍທີ່ສຳຄັນໃນເຂດຢຶດຄອງທາພາກຕາເວັນອອກຂອງຢູເຄຣນ ຍ້ອນການເປີດສາກບຸກໂຈມຕີຕອບໂຕ້ຄືນຂອງກອງທັບຢູເຄຣນ ທ່ານປູຕິນໄດ້ດຳເນີນການເພີ້ມຕື່ມຫຼັງຈາກໄດ້ມີການສັ່ງລະດົມພົນໃນວັນທີ 24 ກັນຍາ ໂດຍໃສ່ໂທດໜັກຂຶ້ນຕໍ່ທະຫານຣັດເຊຍທີ່ໄດ້ເຕັມໃຈຈະຍອມຈຳນົນແບບງ່າຍໆຕໍ່ກຳລັງຂອງຢູເຄຣນ ຫຼືປະຕິເສດບໍ່ປະຕິບັດຕາມຄຳສັ່ງໃຫ້ໄປສະເໜີຕົວ ເຈົ້າໜ້າທີ່ຣັດເຊຍກ່າວວ່າ ຈະມີການເອີ້ນທະຫານກອງໜຸນຫຼາຍເຖິງ 3 ແສນຄົນເຂົ້າປະຈຳການ ແລະມີພຽງແຕ່ພວກທີ່ມີປະສົບພະການໃນການສູ້ລົບແລະການຮັບໃຊ້ຊາດມາກ່ອນເທົ່ານັ້ນ ຈະຖືກສົ່ງໄປສູ້ລົບ